**DukaFest predstavio žiri i program**

**Studentski filmovi iz cijelog svijeta za sedam dana u Banjaluci**

Posjetioce povratničkog izdanja DukaFesta očekuju projekcije 47 studentskih filmova iz cijelog svijeta, koji će biti prikazani u takmičarskom programu, i to 20 igranih i 27 dokumentarnih filmova, saopšteno je na konferenciji za medije održanoj u četvrtak.

U pitanju je selekcija od 1.561 filma iz čak 91 države, koliko ih je pristiglo na konkurs DukaFesta, koji će se nakon petogodišnje pauze održati sedmi put, i to od 21. do 24. novembra u Gradskom pozorištu Jazavac u Banjaluci.

„Što se tiče revijalnog filmskog programa, njega čini selekcija animiranih i filmova studenata Akademije umjetnosti Univerziteta u Banjaluci, koji će biti podijeljen u dva bloka po 90 minuta. Drugi dio revijalnog programa činiće promocija diptiha knjiga "Kritički vodič kroz srpski film, 2000-2017" i "The Best Serbian Films of the 21st Century", u izdanju Filmskog centra Srbije, koje zajednički potpisuju Đorđe Bajić, Zoran Janković i Ivan Velisavljević te prezentacija dramskog odsjeka Akademije srednjoškolcima, što nas posebno raduje“ naveli su organizatori.

Na konferenciji je predstavljen i žiri ovogodišnjeg DukaFesta, koji čine Saša Hajduković, reditelj i profesor režije na Akademiji te reditelji Nemanja Ćeranić i Vladimir Tagić, inače bivši učesnici DukaFesta.

DukaFest organizuju Akademija umjetnosti Univerziteta u Banjaluci i Udruženje za podsticaj i razvoj kulture i umjetnosti КROV, uz podršku Ministarstva prosvjete i kulture Republike Srpske i Grada Banjaluka, dok je glavni sponzor festivala kompanija m:tel.

„Što se tiče Grada Banjaluka, mi pružamo finansijsku, resursnu i logističku podršku festivalu. Možemo slobodno reći da DukaFest i nakon pauze nastavlja da bude ambasador Banjaluke i Republike Srpske, u svakom pogledu. O tome govori i ogroman broj prijava, a po tome što su stigle iz čak 91 države, govori o važnosti DukaFesta“, istakao je Neven Stanić, načelnik Odjeljenja za kulturu, turizam i socijalnu politiku grada Banjaluka.

Sanda Dodik, dekan Akademije umjetnosti Univerziteta u Banjaluci, naglasila je da je Banjaluka sredina u kojoj filmska umjetnost kao kulturna industrija nije dovoljno razvijena, podržana i promovisana.

„Prvi značajan pomak na planu razvoja filma bilo je osnivanje Akademije umjetnosti Univerziteta u Banjaluci 1999. godine, čime su postavljeni temelji za profesionalno bavljenje kinematografijom. Od tog početnog perioda pa do danas, Akademija umjetnosti i grad Banjaluka su na filmskom planu najviše predstavljane upravo studentskim filmovima, koji su igrali na mnogim domaćim i stranim festivalima i osvajali važne nagrade. Ta činjenica obavezuje sve nas koji se bavimo umjetnošću, volimo film i koji nastojimo da gradimo kvalitetnu kulturnu sredinu u kojoj živimo, da jedan od konkretnih koraka bude poboljšanje studentske filmske produkcije“, kazala je ona.

Okupljenima se obratila i Milica Kondić, portparol kompanije m:tel, poželjevši organizatorima srećan novi početak.

„Pored toga što DukaFest promoviše studentsku filmsku umjetnost, mlade autore i sve ostale koji su uključeni u nastanak filma, ovaj festival radi na povezivanju mladih, i to kroz međukulturalnu i profesionalnu saradnju. Tako da nije slučajno što smo odlučili da podržimo DukaFest, jer je povezivanje takođe i osnovna djelatnost i misija kompanije m:tel. Mi smo kao kompanija zaista ponosni i srećni što kao glavni sponzor i prijatelj festivala možemo da pomognemo da novi početak DukaFesta bude što lakši i što sigurniji“, kazala je Milica Kondić, portparol kompanije m:tel.

Ulaz na sve programske sadržaje DukaFest biće besplatan.

Festival je nastao kao pomen Dušku Dukiću - Duki, tragično nastradalom studentu filmske i televizijske režije na Akademiji umjetnosti Univerziteta u Banjaluci.

Aktuelnosti o festivalu možete pratiti na zvaničnom sajtu na adresi [www.dukafest.com](http://www.dukafest.com) te na društvenim mrežama [Fejsbuk](https://www.facebook.com/DukaFest/) i [Instagram](https://www.instagram.com/dukafest).